חתימה
ישתבח המאציל ויתעלה הבורא. חסדי ה' אזכיר אשר גמלני כל טוב ואשר הביאני עד הלום לברך על המוגמר על ידי צנתרות הזהב יראי אלהים עוסקים במצות ובמעשים טובים בנפש חפצה ובלב שלם ברשות וברשיון טהור לבב ונקי הרעיון מורנו ורבינו שלם נר"ו ה"ה הגביר הנעלה כה"ר יצחק אברבנאל אינריקץ והבחור הנחמד כה"ר דוד צמח אבוהב ה"י אשר רוח ה' נצנצה בם ונשמת שד"י תבינם והנה קול אלי קול שש"ון מע"יר ומתעורר קום לך כי דבר ה' בא אליך לרעות צאן קדשים תוך אמוני עם סגולה ולהיות מורה דין בק"ק ברכה ושלום אשר באי סורינאם יע"א ואשתומם כשעה חדא וארכבותי דא לדא נקשן בחשבי מיעוט ערכי ושפל רוחי איך אתרצה לזאת הגדולה הלא מעולם לא רדפתי אחר הכבוד ולא היתה מגמתי ני אם ללמוד תורה באהבה ומנעורי גרסה נפשי לתאבה ואיך רוח ה' תשאני ממקום חפצי ורבצי ואיך ארחיק נדוד מרבותי וחבירי אשר המה הגבורים הלוחמים תמיד במלחמתה של תורה האוכלים למעדנים בשרא שמנא אפתורא דדהבא ומחדדן שמעתתייהו בהויות דאביי ורבא ומלכם בראשם המאור הגדול המאיר לארץ ולדרים וצדיק יסוד עולם אשר נודעת ידו וגבורתו לעיני כל ישראל הקטנים עם הגדולים הנהגותיו התורניות נימוסיות ומדיניות והקפתו בים התלמוד זה הים גדול ורחב ידים עם הפוסקים ראשונים ואחרונים הן כל יקר ראתה עינו לאסוקי שמעתתא אליבא דהלכתא:
אמנם נחה שקטה כל האר"ש בחשבי דכל מנוי ושררה מן שמיא מוקמי ליה ומה' מצעדי גבר כוננו ודרכו יחפץ לכן פניתי רעיוני וסעיפי לחשוב ביראת אלי אזכה לזכות את הרבים ולכן שנסתי מתני לעבוד ולשרת בשם ה' ובשמו בטחתי לא אמעד ואתחנן אל ה' ומחסדו אבקש עזרה וסייעתא בארעא ובימא בדרך נכוחה ינחנו ויגיענו למחוז חפצנו לחיים ולשלום בלי פגע רע ומקרים רעים וגם שם ידו תנחנו וימינו תחבקנו ויחזיק בידינו ולא ירפנו. ועוד זאת בלב נשבר ועינים נוזלות אבקש מאתו ית' יפתח לי שערי בינה וארח תבונה יורני ובדרך האמת ינחני וינהלני מעגלי צדק להנהיג עמי ולאומי בהנהגה ראויה ומשובחת בעיניו ית' ובעיני כל רואי אל חדרי וסתרי תורותיו יביאני ואל אכשל בדבר הוראה לומר דבר שלא כרצונו ושלא כדעת החכמים הנאמנים ז"ל הבאים בגנזי סודותיו ויהיה עם פי בעת דבורי והטיפי כי לאדם מערכי לב ומה' מענה לשין ויהיה עם ידי בעת מעבדי כי אליו ית' כל מעייני. ולו נשאתי לבי ועיני. מתחלת המעשה עד סוף ענייני:
הן היום אספר בסדר הגדה כל הטובות והחסדים אשר עשו עמי אנשי חסד בעיר המהוללה הזאת אמשטרדם רבתי בדעות. נער ורך באתי בכנ"פי נסר"ים מעיר מולדתי עיר ואם בישראל ק"ק פֿיס יע"א והייתי יתום בלי משים עין עלי ובאתי לעיר הזאת והכניסוני לתלמוד תורה ויצקתי מים ע"י רבותי המה הרהיבוני עד שהעלוני להביא אותי אל המדרש הגדול הזה עץ חיים היא למחזיקים בה והנה אנכי היום קרוב לל' שנה אשר זכיתי להסתופף תחת צללי אשלי רברבי אשר הארץ האירה מכבודם הם עמודי ההוראה אשר הבית נכון עליהם ראשי מתיבתא ואיל"י הארץ בין אותם אשר כבר הלכו למנוחות צדיקים אשר בארץ המה בארצות החיים ה"ה החכמים השלמים הדיינים המצויינים עיני העדה ישרים ותמימים כמוהר"ר ישראל עטיאש וכמוהר"ר ן' דנא די בריטו זלה"ה זכותם יגן עלינו. ובין אותם אשר הם חיים עדנה ה' ברחמיו ישפות שלום להם וירחיב גבולם ללמוד וללמד בהצלחה והרוחה אכי"ר:
ואפריין נמטייא לעיני העדה הקדושה שבעה טובי העיר כוכבי לכת ונרות המערכה של ת"ת קהלתנו הקדושה יע"א אשר הפליאו להגדיל עמי ועשו אתי חסדים גדולים בכל עת ועת להחיות את נפשי ונפשות ביתי יברך ה' חילם ופועל ידם ירצה. בחברת השרים הרמים מקימים דגל התורה ומחזיקי' ידי לומדיה ה"ה הפרנסים וגזבר החברה המפוארה של עץ חיים יע"א אשר מגמת פניהם וכל מאמצי כחם לשמור את דרך עץ החיים ולשקוד על דלתותיה יום יום הטיבה ה' לטובים ולישרים בלבותם. ואחריהם כל ישרי לב זקני העיר ויחידי סגולה נדיבי ארץ אשר עיניהם תמיד פקוחות ברוב עוז ותעצומו' לפרנס יתומים ואלמנות ולכלכל לעניים במנות ראויות. ותלמוד תורה כנגד כלם. ברך ה' חלם מקטנם ועד גדולם. ובכן אשא כפי בתפלה ובתחנה. לאל שוכן מעונה. ישגיח עליהם בחמלה וחנינה. ויצילם מכל נזק עשק ושטנה. לעד נס"ו:
עודנו הסל על כתפי. יהיו לרצון אמרי פי. הנה שפתי לא אכלא. להחזיק טובה לאנשי הצבא. אנשי חיל יראי אלהים ובעלי אמונה פרנסים וממונים בישיבות קדושות אשר בטובם ממעלה אל מעלה הביאוני וכמה חסדים גמלוני. ראשון לציון ה"ה ההסגר שבת אחים גם יחד אשר עליהם עומדי' העמודים עמודי קהלתנו ה"ה החכם הנעלה פרנס הקהלה וגולת הגולה כה"רר יעקב די גאויש נר"ו ומשנהו סמוך ונראה אחד מזקני קהלתנו המשכיל ונבון כה"ר רפאל די אברהם מינדיס דא קוסטא יז'ייא:
גם בישיבת נוה צדק נקרא נקראתי לדרוש את דבר ה' מדי שבת בשבתו בסידרא דיומא ועל ידי שני צנתרות הזהב חסד ואמת היא עומדת ה"ה הגביר הנעלה כה"ר אברהם די לה פינייא ה"י וחברו החכם הנעלה מוקיר רבנן ואיהו גופיה מרבנן כהר"ר יעקב ישורון יצ"ו ובכל אשר יפנו יצליחו:
גם בחברה הקדושה בית יוסף נמניתי לאחד מהחבירים ללמוד היד החזקה בביאורים ובעליו ה"ן עמו אוהבי תורה ולומדיה ה"ה הגביר המרומ' אחד מזקני העם כה"ר יוסף די אהרן די פינטו יצ"ו ואמו מב"ת ואחיו ה' יגן עליהם וישא אליהם פניו אכי"ר:
ואחרון הכבי"ד והיטיב עמי הם בעלי ישיבת סור מרע ועשה טוב אשר יסד האשל הגדול מעוז ומגדול המשכיל ונבון הישיש הנכבד החסיד ועניו כה"ר רפאל מינדיס דא קוסטא נ"ע ובניו היקרים והחסידים אוהבי התורה ולומדיה כה"ר אברהם ומשה תמ"ך צדיק מתהלך בתומו אשרי בניו אחריו המחזיקים ידי לומדי, התורה ותומכיה מאושר ה"ה הגבירים הרמים המשכילים ונבונים כה"ר רפאל די משה מינדיס דא קוסטא ואחיו וכה"ר רפאל די אברהם מינדיס דא קוסטא יזיי"א. ה' אלהיכם יוסף עליכם ככם אלף פעמים ויברך אתכם לעד נס"ו:
הנה ברך לקחתי ומזמרת אר"שי אספתי לברך לעדתי ולצאן מרעיתי הלא הם האצילים הסגנים הרמים אנשי חיל יראי אלהים השרים המעולים מעלת הפרנסים והגזברים של ק"ק ברכה ושלום אשר בסורינאם אלא כר' מאיר בדיק בשמא ובשמותייהו מבריכנא להו אם לשם ברכה אשא מש"לי ואברכם יברכך ה' וישמרך. יברכך בעושר והצלחות רבות בפירות ופירי פירות עד סוף כל הדורות ובבנים עוסקים בתורה ובמצות ברוב תעצומות. וישמרך. בבנות צנועות ויפפיות כנשים הצובאות ויכניסום לחופות בשמחות בזמר ובשירות לשם ה' צבאות. ולשם שלום אתחנן לשוכן מרום יפרוס עליהם סוכת שלומו שלום בגופם שלום בממונם שלום יהיה להם מכל סביבותיהם שלום וריעות יהיה בין אנשי הקהלה שלום ואחוה בין המנהיגים ושרי המעלה שלום ואהבה בין אנשי הצבא ולכל הקהלה הקדושה בכל ובפרט יברך ה' בשלום ויעלם על רום המעלות ויתן להם ברכה והצלחה ושלום אכי"ר:
והנני בפרק הנסיעה אקח רשות ואפטר באהבה ובחיבה רבה מחבירי ורעי אשר אהבתם תמיד חקוקה על לבי וזכרונם הטוב לא ימוש מרעיוני ואשא שמותם על שפתי תמיד מנשרים קלו ומאריות גברו במלחמתה של תורה הן כל יקר ראתה עונם בכל חכמות יקרות ורמות ולשונם תמהר לדבר צחות בסודות נשגבות הבקיאים בש"ס ובסעיפי ההלכות והפוסקים אשר שמעם הולך למרחקים המסתופפים תחת צל עץ החיים עץ הדעת עץ כל פרי האוכלים מעדני מלך מאשר שמנה לחמו של תורה משלחן שלמה שלחן מלא מכל טוב ברכת ה' משלחן גבוה קא זכו ה"ה מורינו ורבינו שלם נר"ו ה' יאריך ימיו על ממלכתו כסאו כירח יכון עולם וזרעו לעולם יהיה. ויען אשר התעדנה נפשי מפתבגם לחם שמים אכלתי יערי עם דבשי שתיתי ייני עם חלבי מסעודת תורתם אעמוד על משמרתי משמרת כהונה ואתפללה לאל איום שוכן מעונה לתת פרנסתם ודי ספוקם בנחת ולא בצער בריוח ולא בצמצום. ויגדיל תורתם וירומם מעלתם. עד אשר ישמע קול מבשר מבשר ואומר. באה תשועת עליון. כי בנה ה' ציון. סימן טוב תהא לנו ולכל ישראל. ונקומה ונעלה בית אל. לראות כהנים בעבודתם. שומרים משמרת כהונתם. ונש"לח לכל עדת בני שואל גאולה אריכתא. דיהוון יתבין ועסקין באורייתא קדישתא. בדחילו וברחימותא. אכי"ר: נשלם בשנת ובסדר ולהבדיל בין הקדש ובין החול ובין הטמא ובין הטהור לפ"ג
נאם עבד ה' מאיר בן לא"א כה"ר אברהם הכהן אלפסי ז"ל סי"ט