הקדמה
זאת תו"רת שב"ח ותהלה לעלה ראשונה לכל עלה ואחרון לאחרונים בלי תכלה אשר חסדיו עמי תמיד העלה ואודה לו בתשבחות והודאות על אשר חברני עם מורי הוראות ואע"פ שפחד ורעדה קראוני צר ומצוק מצאוני וחבלים כחבלי יולדה אחזוני בראותי עצמי נעדר השכל ומשולל מחכמה ודעת וידעתי שאיני כדאי וראוי להשיב לשואלי דבר כי עדיין לא שקדתי על הלמוד כראוי ולא שמשתי את רבותי כל צרכי כי מי אנכי להיות ממורי הוראות דבר אשר נאה לחכמים ונבונים ולא לצעירי התלמדים כמוני היום וכל שכן בהעלותי על לבבי לפני מי אני עתיד לחוות דעתי בדין לפני המאור הגדול וכי יש בי כח לפתוח פה ולצפצף קול לעומת פרי אי"ש הדר והדר בשבת תחכמוני מעיין נובע חכמה בניב שפתים ולשון למודים ברור כצהרים סולת נקיה מבני עליה תפארת החשיבות ופאר המעלות אם לענוה לו נאוה ואם ליראה לו נאה אם לתלמוד לו ההוד ואם למדרש לו פורש אם לפשרה שכל עמו שרה ואם לפסוק דינים הכל לו מודים סיני ועוקר הרים ולכל בני מדרשו מכשול ירים ולאור פניו הם הולכים ולמימיו הם צמאים כי מימיו מן הקודש הם יוצאים וכולם שותים ורוים ואומרים מצאנו מרגוע לנפשנו מאת אדונינו ה"ה מ"ו הרב הכולל החכם השלם הגאון המופלא כמוה"רר יצחק חיים ן' דאנא די בריטו נר"ו וכמעט קט משכתי את ידי לבל אגלה את חרפתי ומעוט הבנתי אכן סעיפי ישבוני המה הרהיבוני באומרם אלי בן אדם מה לך נדהם הלא ידעת כי עליך המלאכה לגמור ולא בן חורין אתה להפטר ממנה ומורא רבך אל יבהילך ויפחידך כי הוא אשר הביאך עד הלום ולא יסתור את אשר בנה אדרבא ילמדך להועיל ידריכך בדרך זו תלך יהיה לך מא"יר לעזור וכשמעי הדברים האלה התחזקתי וקסת הסופר בידי אחזתי ועל הצור ברוך הוא נשענתי ובטובו בטחתי ינחני במעגלי צדק למען שמו ואליו אפרוש כפי בתפלה ובתחנה יאריך ימי מורי הרב על ממשלתו וירומם מעלתו ותפארתו ויראה לבניו בנים בעושר ובנכסים ויבלו ימיהם בטוב ובנעימים ובימיו תושע ירושלים אכ"יר:
היום רעיוני העירוני אף לילי כליותי יסרוני באומרם אלי כל היום זכור ואל תשכח לשבח ולפאר כבוד האצילים ונגדים קצינים וסגנים אנשי חיל יראי אלהים מקמים דגל התורה ולומדיה ה"ה מעלת הפרנסים וגזברים וטפסרים של החברה המפוארה עץ חיים אשר הם משתדלים בכל כחם להשקות את הגן גן אלהים אילן שהכל מסתופפים בצילו לתת לכל א' וא' מנתו הראויה לו תמידין כסדרן ומוספין כהלכתן החיוב מוטל עלי לשבחם ולפארם ולפרסם מעלתם על כל הטובה אשר עשו עמי כי הביאוני אל זאת המעלה עם יחידי סגולה ונתנו לי מהלכים בין העמו"דים האלה אתה ה' תשמרם כצינה רצון תעטרם תגדיל ותאדיר שלומם ותרומם כסאם בזכות הקימם דגל התורה ותברכם בתלתא כחדא בבני סמכי ומזוני רויחי וחיי אריכי אכ"יר:
עדיין ארכבותי דא לדא נקשן בחשבי כי איש אשר כמוני יתיצב עם גדולי' לחוות דעתי בפסקים לפני ארזים גבוהים ורמים גבורים במלחמתה של תורה בפילפול ובסברה מר אמר חדא ומר אמר חדא ולא פליגי כי דבריה' מיוסדים על אדני התורה ה"ה החכמים חברי מדרש עץ חיים המפורסם בכל הארץ ובפרט שבעה עמודי ההוראה אשר עליהם החכמה בנתה ביתה אמנם בהיותי מוכרח לענות עמהם כי תורה היא וללמוד אני צריך נשענתי על רובי חסדם וטובתם שידינוני לכף זכות וימליצו דברי לטובה ומה' תהיה משכורתם שלמה ופעולתם רצוייה לשמי' ובשכר זאת יזכו להאריך ימים ושנים טובים ונעימים בחיי מורינו ורבינו ולראות בביאת משיחנו ב"ב עזרת ה' צבאות תעשה זאת:
בקול רנה וברננה. אבוא נא. יען עלה למדריגה העליונה. ונכנס בכיתה הראשונה. ואת פוס"קים נמנה. החכם הנעלה העוסק בתורתו באמונה. מוכתר בכתר תורה וכהונה כה"רר מאיר הכהן יצ"ו ובטרם אתחיל שירתא דנא. אשפוך תפילה ותחינה. לשוכן מעונה. יפרח כשושנה יהיה לו חו"ק הימ"ין למנה. יאיר בתורתו כרב כה"נא ברב הו"נא. ויבלה ימיו בנפש שמחה ודשנה בחברת כל צורבא דרבנן הני בעלי דינא. ומלכם בראשם החכם השלם פאר דורנו עטרת ראשנו ותפארתנו מורינו ורבינו ן' דנא די בריטו יע"א ויהי כנוח עלי רוח השיר ואשא משלי ואומר
בדבר תשובתך אמת כתב"ת
חכמה ותושיה הלוא קני"ת
וברוב תבונתך בטוב ערכ"ת
דין מחלקותיה ולא טעי"ת
כל הנבונים כאשר הודע"ת
דעתך. בקראם אמרו בני"ת
בנין במוסדות ולא כזב"ת
ההוד והכבוד לך נשאת
נאום זעירא דמן חברייא
אברהם יחזקיה בשן יצ"וא: