הקדמה
אפרוש את כפי אל ה' בשבע לשונות של תהלות על כל הטובה שעשה עמי להביאני עד הלום והגיעני אל הזמן הזה לעלות אל המדרגה העליונה ולהיותי נחשב מן הכיתה הראשונה בין המאורות הגדולים ה"ה חכמי המדרש הגדול המפורסם בכל העולם הנקרא בשם עץ חיים ועתה מאתו יתברך אבקש שיזכני למען רחמיו וחסדיו ויתן בלבי חכמה ובינה ויאיר עיני בתורתו כדי לעשות החוב המוטל עלי ולכוין אל הדעת הצודקת:
ואף גם זאת לא אחדל גם אנכי מהכיר הטוב ומלהתפלל על הקצינים רוזני ארץ מנהיגים ופרנסים ממונים על תלמוד תורה וגזבר עץ חיים המחזיקים ידי לומדי התורה כי לא אהיה להם כפוי טובה ולא אשכח הטוב אשר הטיבו עמי שהוציאוני ממחיצתי והעלוני אל מעלה רמה לחבר תשובה ולחוות דעי על השאלה אשר שאלוני ימלא ה' משאלותם לטובה ותהי משכורתם שכר עץ חיים היא למחזיקים בה ובראותי את מך ערכי וקוצר הבנתי ודלות השגתי רעיוני נבוכו צירים וחבלים אחזוני חבלי יולדה באו לי וגם כי שמעתי אומרים מאחורי הפרגוד מי הוא זה ואי זה הוא אשר מלאו לבו לצלול בים התלמוד ובמימי הפוסקים ולעוף כאחד מן השרפים ה"ה החכמים המחוכמים רבנן סבו"ראי  ואמו"ראי בית מדרשנו וכל שכן לפני החכם הכולל הרב המובהק פטיש החזק סיני ועוקר הרים מורנו ורבינו כמוה"רר יצחק חיים אבן דנא דיבריטו נר"ו איך אכתוב ואדון נגד ארשת שפתיו שכל דבריו כגחלי אש אבל מה אעשה כי המוכרח לא ישובח ולא יגונה ובטחתי בטובו של מורי הרב יתמיד חסדו עמי וינחני במעגלי צדק ויורני דרך הישרה ויוציאני מעמק הבכא לבל אכשל בדבר הלכה ואתפלל לאל עליון יאריך ימי מורי הרב על ממשלתו וירומם תפארתו עד בא לציון גואל שיהיה ב"ב אמן:
עוד הסל על כתפי להקריב שבח תודה אל החכמים הגדולים ה"ה בני עליה המנורה הטהורה אשר כל אחר משבעה נרותיה מאיר לכל חברי המדרש הזה באור תורתו חריפותו ובקיאותו לכן אבקש מהם יאירו עיני במחשך דעותי ויורוני הדרך האמיתי ויוציאוני ממבוכת השגיאות ואחלה לאל ימלא משאלותם לטובה ויאריכו ימיהם ושנותיהם בחיי מורינו ורבינו עטרת ראשנו ולראות בביאת משיחנו אמן: