הקדמה
במה אקדם ה' על כל הטוב אשר גמלני כי גבר עלי חסדו אשר נתן בלב רבנו הגדול מורנו הרב הכהן די אזיוידו נר"ו ובלב האנשים האלה השלמים והחשובים מעלת הגזבר ופרנסי חברת עץ החיים יצ"ו להעלות אותי במדרגה העליונה בכת ראשונה של המדרש הגדול להיות עם הת"ח הרשומים אשר מדי חדש בחדשו שואלין כענין ומשיבין כהלכה כדת של תורה כי ידעתי מיעוט ערכי וקוצר השגתי ושאיני ראוי והגון וכדאי לכל הכבוד הזה וחסד חנם עשה עמדי כי על כן כל עוד נשמתי בי אספרה תהלתו ואחלה פניו כן יתמיד טובו וחסדו עמדי ויברך את מעלת מו"ר נר"ו ומעלת הגזבר ופרנסי עץ החיים יצ"ו. אשר באמצעותם ועל ידם הטיב הטוב ההוא עמי וימלא את כל אות נפשם לטובה ולכל הת"ח אנשי בית מדרשנו ולי אני עבדו יאיר עינינו להבין להשכיל לשמוע ללמוד וללמד לשמור ולעשות את כל דברי תלמוד תורתו באהבה. וכל המחזיקים בחברת עץ החיים יע"א ותומכיה יהיו מאושרים בעה"ז ובעה"ב כי"ר. וטרם אתחיל להציע דברי החכם השואל להשיבו דבר. אודיע לכל הקורא כי אני בא בדרך משא ומתן אך לא להחליט הענין ולפסוק את הדין כי הדבר הזה יאה ונאה למו"ר נר"ו שיחיה ויאריך ימים עד עמוד כהן לאורים כי"ר:
וזה החלי בעזרת צורי וגואלי: